गोदान दिल्ली / गुवाहाटी,डिसेम्बर  31  : भारत हादोरनि गाहाय मंत्री नारेन्ड्र मोडी बिथांआ थांनाय  2018  माइथायनि गोलाव समनि गुबुन गुबुन बिथिंनि सायाव मावबोनाय खामानिफोरखौ बुंफोरनानै हादोरनि साफ्रोमबो सुबुंफोरखौ फैगौ गोदान बोसोर  2019  माइथायाव गोदान मिजिं लानानै गोजौ थांखि लानो खावलायहरो ।बिथांआ दानफायारि  51  थि रेडिव प्रग्रामनि गेजेरजों  2018  माइथायाव जोबथा 'मन की बात'नि बाथ्राखौ बुंनानै बायदि बायदि बिथिंनि सायाव हाबा मावबोनो नाजाबोनाय आरो जाफुंसार जाबोनायनि सायाव बाथ्रा फोरमायनानै होयो ।बिथांआ रेडिव प्रग्रामनि गेजेरजों हादोरनि रांखान्थि,सामाजखान्थि,सलारनि गोहो जौगाखांनाय,बोथोर सोलायनाय,गेलेनाय आरो बायदि बायदि बिथिंआव जौगाखां जाबोनायफोरनि सायाव बाथ्रा बुंनानै बेफोरबादि जौगाखांना जाबोनाया साफ्रोमबो हादोरनि सुबुंफोरनि हेफाजाब आव जाफुंसार जादों होन्ना बुङो ।हादोरनि सिङाव गोरिब थाखोनि नखरखौ फोजोबनो नाजाबोनाया मखजाथाव थाखोसिम जाफुंसारदों होननानै बुथांआ बुङोदि,"  2018  माइथायाव बेफार फालांगि खालामनाय " ease of doing business " बिथिंआव सिमा गोयै जौगाबोदों आरो मुलुगनां फसंथानफोरा भारत हादोरनि जौगानायखौ बाखोनायनानै जौगाखां फारिलाइआव थिसनदों " ।2018  माइथायाव भारत हादोरा जौगाखां जाबोदों होन्नानै बिथांआ बुङोदि,सारदार भल्लाभाय पातेलनि मुङाव  2018  माइथायावनो बुहुमनि देरसिन देहायारि स्किम 'आयुसमेन भारत' खौ फोसावनाय जादों ।